钦定古今图书集成/理学汇编/文学典/第121卷 > 《上吏部裴侍郎启》前人
## 钦定古今图书集成/理学汇编/文学典/第121卷 > 《上吏部裴侍郎启》前人

某启：猥承衡镜，骤照阶墀。本惭刀笔之工，虚荷雕虫
之眷。殊恩屡及，严命频加，责光曜于昏冥，课宫商于
寂寞。进退惟谷，忧喜聚门。诚恐下官冒轻进之讥，使
君侯招过听之议。贵贱交失，恩爱两亏。所以战惧盈
旬，迟回改朔。怀郑璞而增愧，捧燕珉而自耻。某性惟
懵昧，识谢沉冥。蒙父兄训导之恩，藉朋友琢磨之义。
好学近乎智，力行近乎仁。知忠孝为九德之源，故造
次必于是。审名利为五常之贼，故颠沛而思违，虽未
之逮也，亦有其志焉。孔子曰：“言及之而不言谓之隐。”
今者接君侯者三矣，承招延者再矣，抑亦可以言乎？
夫文章之道，自古称难，圣人以开物成务，君子以立
言见志。遗雅背训，孟子不为劝百讽一，扬雄所耻。苟
非可以甄明大义，矫正末流，俗化资以兴衰，家国由
其轻重，古人未尝留心也。自微言既绝，斯文不振，屈、
宋导浇源于前，枚、马张淫风于后，谈人主者以宫室
苑囿为雄，叙名流者以沉酗骄奢为达，故魏文用之
而中国衰，宋武贵之而江东乱。虽沈、谢争骛，适足兆
齐、梁之危；徐庾并驰，不能定周、陈之祸。于是识其道
者，卷舌而不言；明其弊者，拂衣而径逝。潜夫昌言之
论，作之而有逆于时；周公、孔氏之教，存之而不行于
代，天下之文，靡不坏矣。国家应千载之期，恢百王之
业，天地静默，阴阳顺序。方欲激扬正道，大庇生人，黜
非圣之书，除不稽之论。牧童顿颡，思进皇谋；樵夫拭
目，愿谈王道。崇大厦者，非一木之材；匡弊俗者，非一
日之卫。众持则力尽，真长则伪销，自然之数也。君侯
受朝廷之寄，掌镕范之权，至于舞咏浇淳，好尚邪正，
宜深以为念也。伏见铨擢之次，每以诗赋为先。诚恐
君侯器人于翰墨之间，求材于简牍之际，果未足以
采取英秀，斟酌高贤者也。徒使骏骨长朽，真龙不降。
衒才饰智者，奔驰于末流；怀真蕴璞者，栖遑于下列。
《易》不云乎：“言行君子之所以动天地，失之毫厘，差以
千里。”《书》不云乎：“弊化奢丽，万世同流。馀风未殄，公其
念哉。”嗟乎！盖有识天人之幽致，明国家之大体，辩焉
而不穷，酌焉而不竭，抱膝无闷，盱衡自得。彼悠悠之
技，焉足为君侯道矣。自非奉闲宴，接清谈，未可一二
言也。然窃不自揆，尝著文矣，非敢自媒，聊以恭命，谨
录《古君臣赞》十篇并序，虽不足尘高识之门，亦可以
见小人之志也。伏愿暂停左右，少察胸襟，观述作之
所存，知用心之有地。谨启。